title: Komisijas Īstenošanas regula (ES) 2018/1630 (2018. gada 24. oktobris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Lička janjetina” (AĢIN))

text:
                  31.10.2018

                  LV

                  Eiropas Savienības Oficiālais Vēstnesis

                  L 272/16

         KOMISIJAS ĪSTENOŠANAS REGULA (ES) 2018/1630
         (2018. gada 24. oktobris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Lička janjetina” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Horvātijas pieteikums, kurā lūgts reģistrēt nosaukumu “Lička janjetina”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Lička janjetina” būtu jāreģistrē.

               IR PIEŅĒMUSI ŠO REGULU.

            1. pants
            Nosaukums “Lička janjetina” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.1. grupas “Svaiga gaļa (un subprodukti)” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 24. oktobrī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 153, 2.5.2018., 11. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2018/1631 (2018. gada 30. oktobris), ar ko atbilstīgi Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū dzērveņu ekstrakta pulveri un groza Komisijas Īstenošanas regulu (ES) 2017/2470 (Dokuments attiecas uz EEZ.)

text:
                  31.10.2018

                  LV

                  Eiropas Savienības Oficiālais Vēstnesis

                  L 272/17

         KOMISIJAS ĪSTENOŠANAS REGULA (ES) 2018/1631
         (2018. gada 30. oktobris),
         ar ko atbilstīgi Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū dzērveņu ekstrakta pulveri un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regulā (ES) 2015/2283 paredzēts, ka Savienībā drīkst tirgū laist tikai tādus jaunos pārtikas produktus, kas ir atļauti un iekļauti Savienības sarakstā.

                     (2)

                     Saskaņā ar Regulas (ES) 2015/2283 8. pantu tika pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     Saskaņā ar Regulas (ES) 2015/2283 12. pantu Komisija lemj par atļaujas piešķiršanu jaunam pārtikas produktam, par tā laišanu Savienības tirgū un par Savienības saraksta atjaunināšanu.

                     (4)

                     2011. gada 20. septembrī uzņēmums Ocean Spray Cranberries Inc. (“pieteikuma iesniedzējs”) Francijas kompetentajai iestādei iesniedza pieprasījumu kā jaunu pārtikas produktu Eiropas Parlamenta un Padomes Regulas (EK) Nr. 258/97 (3) 1. panta 2. punkta c) apakšpunkta nozīmē Savienības tirgū laist dzērveņu ekstrakta pulveri. Pieteikumā lūgts atļaut dzērveņu ekstrakta pulveri izmantot dzērienos ar augļu garšu, izotoniskajos dzērienos, tējas dzērienos, ar vitamīniem bagātinātos ūdeņos, jogurtos un jogurta dzērienos.

                     (5)

                     2014. gada 11. decembrī Francijas kompetentā iestāde izdeva sākotnējo novērtējuma ziņojumu. Šajā ziņojumā tā secināja, ka dzērveņu ekstrakta pulveris atbilst kritērijiem, kas attiecībā uz jaunām pārtikas produktu sastāvdaļām noteikti Regulas (EK) Nr. 258/97 3. panta 1. punktā. Tajā pašā ziņojumā Francijas kompetentā iestāde arī pauda bažas, ka gadu līdz trīs gadu veciem bērniem var rasties uztura izraisīts apdraudējums, kas saistīts ar polifenolu uzņemšanu pārmērīgā daudzumā no jaunā pārtikas produkta vai citiem polifenolu avotiem šo bērnu uzturā.

                     (6)

                     2015. gada 16. janvārī Komisija sākotnējo novērtējuma ziņojumu pārsūtīja pārējām dalībvalstīm. Regulas (EK) Nr. 258/97 6. panta 4. punkta pirmajā daļā noteiktajā 60 dienu laikposmā pārējās dalībvalstis pauda pamatotus iebildumus par to, ka nepietiek datu, lai varētu izslēgt risku maziem bērniem vecumā no viena līdz trim gadiem, ka ir nepilnīga jaunā pārtikas produkta specifikācija un trūkst informācijas par olbaltumvielu saturu, lai varētu izslēgt alerģijas risku.

                     (7)

                     Ņemot vērā sākotnējo novērtējuma ziņojumu, ko izdevusi Francijas kompetentā iestāde, un dažu dalībvalstu paustos iebildumus, Komisija 2016. gada 20. aprīlī apspriedās ar Eiropas Pārtikas nekaitīguma iestādi (“Iestāde”) un lūdza tai veikt papildu novērtējumu par dzērveņu ekstrakta pulveri kā jaunu pārtikas produktu saskaņā ar Regulu (EK) Nr. 258/97.

                     (8)

                     Saziņā ar Iestādi pieteikuma iesniedzējs ir paziņojis, ka jauno pārtikas produktu nav paredzēts tirgot kā tādu, kas domāts zīdaiņiem, mazbērniem un bērniem līdz 19 gadu vecumam.

                     (9)

                     2017. gada 4. aprīlī Iestāde pieņēma zinātnisku atzinumu par dzērveņu ekstrakta pulvera, kas ir pārtikas produktu jauna sastāvdaļa saskaņā ar Regulu (EK) Nr. 258/97, nekaitīgumu, kurā secināts, ka pieteikuma iesniedzēja paziņotajos lietojumos dzērveņu ekstrakts ir nekaitīgs (4). Lai gan Iestāde minēto atzinumu izstrādājusi un pieņēmusi saskaņā ar Regulu (EK) Nr. 258/97, tas atbilst Regulas (ES) 2015/2283 11. pantā noteiktajām prasībām.

                     (10)

                     2017. gada 7. jūnijā Komisija pieteikuma iesniedzēju informēja par savu un dažu dalībvalstu nostāju, ka, ņemot vērā risku, ka paredzētos produktus varētu patērēt zīdaiņi, mazbērni un bērni līdz 19 gadu vecumam, atļaujas izsniegšanai būtu vajadzīgs papildu nekaitīguma novērtējums attiecībā uz šīm vecuma grupām. Kā alternatīvu Komisija ierosināja, ka risku, ka produktu varētu patērēt vecuma grupas, attiecībā uz kurām iestāde nav secinājusi, ka tas ir nekaitīgs, varētu pietiekami ierobežot, ja dzērveņu ekstrakts tiktu atļauts kā jauns pārtikas produkts pieaugušajiem (5).

                     (11)

                     2017. gada 22. decembrī pieteikuma iesniedzējs informēja Komisiju par savu lēmumu šajā posmā lūgt atļauju dzērveņu ekstraktu izmantot uztura bagātinātājos pieaugušajiem, neskarot vēlāku pieteikumu par lietošanas nosacījumu paplašināšanu, pamatojoties uz Iestādes izdotu papildu nekaitīguma novērtējumu.

                     (12)

                     Saskaņā ar Regulas (ES) 2015/2283 35. panta 1. punktu ikvienu tādu pieteikumu laist Savienības tirgū jaunu pārtikas produktu, kurš dalībvalstij iesniegts saskaņā ar Regulas (EK) Nr. 258/97 4. pantu un par kuru galīgais lēmums nav pieņemts pirms 2018. gada 1. janvāra, uzskata par pieteikumu, kas iesniegts atbilstoši Regulai (ES) 2015/2283. Pieteikums atbilst arī Regulā (ES) 2015/2283 noteiktajām prasībām.

                     (13)

                     Iestādes atzinums ir pietiekams pamats secinājumam, ka dzērveņu ekstrakta pulveris, lietots uztura bagātinātājos pieaugušajiem, atbilst Regulas (ES) 2015/2283 12. panta 1. punkta noteikumiem.

                     (14)

                     2018. gada 2. maijā pieteikuma iesniedzējs lūdza Komisiju aizsargāt īpašniekdatus trim pētījumiem, kas iesniegti, pamatojot pieteikumu, proti, desmit nedēļu klīniskajam pētījumam ar veseliem pieaugušajiem (6), divpadsmit nedēļu klīniskajam pētījumam ar pieaugušajiem, kam ir zems vai mērens risks saslimt ar sirds un asinsvadu slimībām (7), un ziņojumam par ietekmi uz pētāmo cilvēku sistēmiskajām imūnfunkcijām, biomarķieriem urīnā, sistēmiskajiem biomarķieriem un fēču raksturojumu 10 nedēļu lietošanas laikā (8). Pieteikuma iesniedzējs arī lūdza Komisiju aizsargāt īpašniekdatus ziņām par tā dzērveņu sulas kokteiļa patēriņu Eiropā, ka arī ziņām par patēriņu bērniem (9). Komisijai tika lūgts aizsargāt īpašniekdatus arī dzērveņu dzēriena sastāva datiem (10) un aplēsto devu (11).

                     (15)

                     2018. gada 27. jūnijā Iestāde atzina (12), ka, izstrādājot atzinumu par dzērveņu ekstrakta pulveri kā jaunu pārtikas produktu, bija vajadzīgas ziņas par sastāvu (tabula IX.b-1, sākotnējais pieteikums, datēts ar 2011. gada jūniju, 24. lpp.) un dzērveņu dzēriena aplēsto devu (dokumentācija par uzņēmuma Ocean Spray atbildi uz dalībvalstu iebildumiem, datēta ar 2015. gada novembri), lai raksturotu jauno pārtikas produktu un noteiktu tā specifikācijas un novērtētu, vai iespējamā proantocianidīnu (PAC) deva no jaunā pārtikas produkta ir pielīdzināma PAC devai, kas tiek uzņemta, lietojot dzērveņu sulas produktus. Tāpēc tiek uzskatīts, ka secinājumus par dzērveņu ekstrakta pulvera nekaitīgumu nevarēja izdarīt bez iepriekšminētajiem datiem.

                     (16)

                     Pēc Iestādes atzinuma saņemšanas Komisija lūdza pieteikuma iesniedzēju sīkāk precizēt pamatojumu, kas sniegts īpašumtiesību prasībai par datiem un prasībai piešķirt ekskluzīvas tiesības atsaukties uz šiem datiem, kā minēts Regulas (ES) 2015/2283 26. panta 2. punkta a) un b) apakšpunktā.

                     (17)

                     Pieteikuma iesniedzējs paziņoja, ka laikā, kad pieteikums tika iesniegts, tam piederēja īpašuma tiesības un ekskluzīvas tiesības atsaukties uz šiem pierādījumiem un datiem saskaņā ar valsts tiesību aktiem un ka tāpēc trešās personas nevarēja šiem zinātniskajiem pierādījumiem vai zinātniskajiem datiem likumīgi piekļūt vai tos izmantot. Komisija novērtēja visu pieteikuma iesniedzēja sniegto informāciju un uzskatīja, ka pieteikuma iesniedzējs ir pietiekami pamatojis Regulas (ES) 2015/2283 26. panta 2. punktā noteikto prasību izpildi.

                     (18)

                     Attiecīgi, kā paredzēts Regulas (ES) 2015/2283 26. panta 2. punktā, sastāva datus un devas aplēsi, kas ietverti pieteikuma iesniedzēja dokumentācijā un bez kuriem Iestāde jauno pārtikas produktu nebūtu varējusi izvērtēt, piecus gadus no šīs regulas spēkā stāšanās dienas Iestāde nedrīkstētu izmantot nākamā pieteikuma iesniedzēja labā. Tādējādi ar šo regulu atļauto jauno pārtikas produktu laist Savienības tirgū piecu gadu laikposmā drīkstētu tikai attiecīgais pieteikuma iesniedzējs.

                     (19)

                     Lai gan šā jaunā pārtikas produkta atļauja ir ierobežota un uz pieteikuma iesniedzēja dokumentācijā ietvertajiem zinātniskajiem pierādījumiem vai zinātniskajiem datiem ir atļauts atsaukties vienīgi pieteikuma iesniedzējam, tomēr citiem pieteikuma iesniedzējiem nav liegts pieteikties uz atļauju laist tirgū to pašu jauno pārtikas produktu ar nosacījumu, ka pieteikuma pamatā ir likumīgi iegūta informācija, kas iesniegta, lai pamatotu atļaujas saņemšanu saskaņā ar šo regulu.

                     (20)

                     Direktīvā 2002/46/EK ir noteiktas prasības attiecībā uz uztura bagātinātājiem. Dzērveņu ekstrakta pulveri būtu jāatļauj lietot, neskarot minētās direktīvas prasības.

                     (21)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Dzērveņu ekstrakta pulveri, kura specifikācija sniegta šīs regulas pielikumā, iekļauj atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470.

               2.   Piecus gadus no šīs regulas spēkā stāšanās dienas tikai pieteikuma iesniedzējam,

                           —

                           uzņēmumam Ocean Spray Cranberries Inc.,

                           —

                           adrese: One Ocean Spray Drive Lakeville-Middleboro, MA, 02349, ASV,

                     ir atļauts laist Savienības tirgū 1. punktā minēto jauno pārtikas produktu, ja vien nākamais pieteikuma iesniedzējs nesaņem atļauju attiecībā uz to pašu jauno pārtikas produktu bez atsauces uz datiem, kas aizsargāti saskaņā ar šīs regulas 2. pantu, vai vienojoties ar Ocean Spray Cranberries Inc.

               3.   Šā panta 1. punktā minētajā Savienības saraksta ierakstā iekļauj šīs regulas pielikumā noteiktos lietošanas nosacījumus un marķēšanas prasības.

               4.   Šajā pantā paredzētā atļauja neskar Direktīvas 2002/46/EK normas.

            2. pants
            Pieteikuma dokumentācijā ietvertos datus, uz kuru pamata Iestāde ir novērtējusi 1. pantā minēto jauno pārtikas produktu un kuru pieteikuma iesniedzējs ir norādījis kā tādu, kas atbilst Regulas (ES) 2015/2283 26. panta 2. punktā noteiktajām prasībām, bez Ocean Spray Cranberries Inc. piekrišanas neizmanto nākamā pieteikuma iesniedzēja labā piecus gadus no šīs regulas spēkā stāšanās dienas.

            3. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 30. oktobrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Eiropas Parlamenta un Padomes 1997. gada 27. janvāra Regula (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (OV L 43, 14.2.1997., 1. lpp.).

            (4)  EFSA Journal 2017; 15(5):4777.

            (5)  Uz uztura bagātinātājiem attiecas īpašas marķēšanas un tirdzniecības prasības saskaņā ar Eiropas Parlamenta un Padomes 2002. gada 10. jūnija Direktīvu 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).

            (6)  Nantz et al., nepublicēts manuskripts.

            (7)  Juturu et al., nepublicēts manuskripts.

            (8)  Nepublicēts ziņojums.

            (9)  Sākotnējais pieteikums, datēts ar 2011. gada jūniju.

            (10)  Tabula IX.b-1, sākotnējais pieteikums, datēts ar 2011. gadu jūniju, 24. lpp.

            (11)  Uzņēmuma Ocean Spray atbilde uz dalībvalstu iebildumiem, datēta ar 2015. gada novembri.

            (12)  EFSA Diētisko produktu, uztura un alerģiju zinātnes ekspertu grupa, XXX protokols. 2018. gada 28.–29. jūnija plenārsēde.

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (Atļautie jaunie pārtikas produkti) pievieno šādu pēdējo sleju:
                        “Datu aizsardzība”;

                        2)

                        pielikuma 1. tabulā (Atļautie jaunie pārtikas produkti) alfabētiskā secībā iekļauj šādu ierakstu:

                                    “Atļautais jaunais pārtikas produkts

                                    Jaunā pārtikas produkta lietošanas nosacījumi

                                    Īpašas papildu marķēšanas prasības

                                    Citas prasības

                                    Datu aizsardzība

                                    Dzērveņu ekstrakta pulveris

                                       Konkrēta pārtikas kategorija

                                       Maksimālais līmenis

                                    Jaunā pārtikas produkta nosaukums to saturošu pārtikas produktu marķējumā – “dzērveņu ekstrakta pulveris”

                                    Atļauts no 2018. gada 20. novembra. Šī iekļaušana ir pamatota ar patentētiem zinātniskiem pierādījumiem un zinātniskiem datiem, kas aizsargāti saskaņā ar Regulas (ES) 2015/2283 26. pantu.
                                    Pieteikuma iesniedzējs: Ocean Spray Cranberries Inc. One Ocean Spray Drive Lakeville-Middleboro, MA, 02349, ASV.
                                    Datu aizsardzības laikposmā jauno pārtikas produktu – dzērveņu ekstrakta pulveri – laist Savienības tirgū ir atļauts vienīgi uzņēmumam Ocean Spray Cranberries Inc., ja vien nākamais pieteikuma iesniedzējs nesaņem atļauju attiecībā uz jauno pārtikas produktu bez atsauces uz patentētajiem zinātniskajiem pierādījumiem vai zinātniskajiem datiem, kas aizsargāti saskaņā ar Regulas (ES) 2015/2283 26. pantu, vai vienojoties ar Ocean Spray Cranberries Inc.
                                    Datu aizsardzības termiņa beigu datums: 2023. gada 20. novembris.”;

                                    Pieaugušajiem paredzēti uztura bagātinātāji, kas atbilst definīcijai Direktīvā 2002/46/EK

                                    350 mg dienā

                        3)

                        pielikuma 2. tabulā (Specifikācijas) alfabētiskā secībā iekļauj šādu ierakstu:

                                    “Atļautais jaunais pārtikas produkts

                                    Specifikācija

                                    Dzērveņu ekstrakta pulveris

                                       Apraksts/definīcija

                                    Dzērveņu ekstrakta pulveris ir ūdenī šķīstošs fenoliem bagāts pulverveida ekstrakts, kas iegūts, ar etanolu ekstrahējot no nebojātām, gatavām Vaccinium macrocarpon šķirnes dzērveņu ogām.

                                       Parametri/sastāvs

                                    Mitrums (masas %): ≤ 4
                                    Proantocianidīni – PAC (sausās masas %)

                                                —

                                                   OSC–DMAC metode (1)
                                                    (3): 55,0–60,0 vai

                                                —

                                                   BL–DMAC metode (2)
                                                    (3): 15,0–18,0

                                          Kopējais fenolu saturs (GAE
                                        (4), sausās masas %) (3)

                                                —

                                                   Folin–Ciocalteau metode: > 46,2

                                          Šķīdība (ūdenī): 100 %, bez redzamām nešķīstošām daļiņām
                                    Etanola saturs (mg/kg) ≤ 100
                                    Sietu analīze: 100 % caur 30 linuma acu sietu
                                    Izskats un smarža, pulverveidā: brīvi birstošs, tumši sarkanā krāsā. Zemes smarža, pēc deguma nesmaržo.

                                       Smagie metāli

                                    Arsēns (ppm): < 3

                                       Mikrobioloģiskie kritēriji

                                    Rauga sēnītes: < 100 KVV (5)/g
                                    Pelējuma sēnītes: < 100 KVV/g
                                    Aerobo mikroorganismu skaits: < 1 000  KVV/g
                                    Koliformas baktērijas: < 10 KVV/g

                                       Escherichia coli: < 10 KVV/g
                                    Salmonellas: nekonstatē 375 g paraugā

               (1)  OSC–DMAC (4-dimetilaminokanēļaldehīds) metode (Ocean Spray Cranberries, Inc.) Martin MA, Ramos S, Mateos R, Marais JPJ, Bravo-Clemente, L, Khoo C and Goya L. Food Res Intl 2015 71: 68-82. Grozījumi pēc Cunningham DG, Vannozzi S, O'Shea E, Turk R (2002): Ho C-T, Zheng QY (eds) Quality Management of Nutraceuticals ACS Symposium series 803, Washington DC. Quantitation of PACs by DMAC Color Reaction, 151.–166. lpp.

               (2)  BL–DMAC (4-dimetilaminokanēļaldehīds) metode (Brunswick Lab) Multi-laboratory validation of a standard method for quantifying proanthocyanidins in cranberry powders. Prior RL, Fan E, Ji H, Howell A, Nio C, Payne MJ, Reed J. J Sci Food Agric. 2010 Jul; 90(9):1473-8.

               (3)  Šo trīs parametru dažādās vērtības ir atkarīgas no dažādajām izmantotajām metodēm.

               (4)  GAE: galluskābes ekvivalenti.

               (5)  KVV: kolonijas veidojošas vienības.”


title: Komisijas Īstenošanas regula (ES) 2018/1650 (2018. gada 5. novembris), ar ko Regulas (EK) Nr. 798/2008 I pielikumā to trešo valstu, teritoriju, zonu vai nodalījumu sarakstā, no kurām atļauts importēt Savienībā vai tranzītā caur to pārvadāt konkrētas mājputnu izcelsmes preces, saistībā ar augsti patogēno putnu gripu groza ierakstus par Kanādu, Krieviju un Amerikas Savienotajām Valstīm (Dokuments attiecas uz EEZ.)

text:
                  6.11.2018

                  LV

                  Eiropas Savienības Oficiālais Vēstnesis

                  L 275/10

         KOMISIJAS ĪSTENOŠANAS REGULA (ES) 2018/1650
         (2018. gada 5. novembris),
         ar ko Regulas (EK) Nr. 798/2008 I pielikumā to trešo valstu, teritoriju, zonu vai nodalījumu sarakstā, no kurām atļauts importēt Savienībā vai tranzītā caur to pārvadāt konkrētas mājputnu izcelsmes preces, saistībā ar augsti patogēno putnu gripu groza ierakstus par Kanādu, Krieviju un Amerikas Savienotajām Valstīm
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 1. punkta pirmo daļu un 4. punktu un 9. panta 4. punkta c) apakšpunktu,
         ņemot vērā Padomes 2009. gada 30. novembra Direktīvu 2009/158/EK par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), un jo īpaši tās 23. panta 1. punktu, 24. panta 2. punktu un 25. pantu,
         tā kā:

                     (1)

                     Komisijas Regulā (EK) Nr. 798/2008 (3) ir izklāstītas veterinārās sertifikācijas prasības mājputnu un mājputnu produktu (“preču”) importam Savienībā un pārvadāšanai tranzītā caur to, tostarp uzglabāšanai tranzīta laikā. Tajā noteikts, ka preces importēt Savienībā un pārvadāt tranzītā caur to atļauts vienīgi no tām trešām valstīm, teritorijām, zonām vai nodalījumiem, kas norādīti regulas I pielikuma 1. daļas tabulas 1. un 3. slejā.

                     (2)

                     Regulā (EK) Nr. 798/2008 paredzēts, ka preču sūtījumus drīkst importēt Savienībā un pārvadāt tranzītā caur to tikai tad, ja tie atbilst konkrētiem nosacījumiem, tostarp I pielikuma 1. daļas tabulas 6. slejā izklāstītajiem īpašajiem nosacījumiem un minētās tabulas 6.A un 6.B slejā attiecīgā gadījumā norādītajam “Noslēguma datumam” un “Sākuma datumam”. Noslēguma datums norāda dienu, no kuras trešā valstī, teritorijā, zonā vai nodalījumā ražotu preču sūtījumus vairs nav atļauts importēt Savienībā vai pārvadāt tranzītā caur to, savukārt sākuma datums norāda dienu, no kuras trešā valstī, teritorijā, zonā vai nodalījumā ražotu preču sūtījumus atkal ir atļauts importēt Savienībā vai pārvadāt tranzītā caur to.

                     (3)

                     6.A un 6.B slejas ieraksti tiek saglabāti Regulas (EK) Nr. 798/2008 I pielikuma 1. daļas tabulā, lai novērstu ārpus Savienības esošās ierobežojumu zonās ražotu preču sūtījumu importu Savienībā un tranzītu caur to laikposmā, kad šādu sūtījumu imports Savienībā un tranzīts caur to nav atļauts saskaņā ar minētajā regulā paredzētajiem noteikumiem.

                     (4)

                     Regulas (EK) Nr. 798/2008 I pielikuma 1. daļas tabulā ierakstā par Kanādu ir iekļautas minētās trešās valsts zonas, kurās pēc APPG apstiprināšanas ir veikta izkaušana, tīrīšana un dezinfekcija un no kurām ar sākuma datumu, kopš kura apritējuši vairāk nekā divi gadi, ir atkārtoti atļauts Savienībā importēt un caur to tranzītā pārvadāt konkrētas mājputnu izcelsmes preces. Tādēļ būtu attiecīgi jāgroza ieraksts par Kanādu.

                     (5)

                     Regulas (EK) Nr. 798/2008 I pielikuma 1. daļas tabulā ieraksts par Amerikas Savienotajām Valstīm ietver minētās trešās valsts zonas, kurās pēc APPG apstiprināšanas ir veikta izkaušana, tīrīšana un dezinfekcija un no kurām ar sākuma datumu, kopš kura apritējuši vairāk nekā divi gadi, ir atkārtoti atļauts Savienībā importēt un caur to tranzītā pārvadāt konkrētas mājputnu izcelsmes preces. Tādēļ būtu attiecīgi jāgroza ieraksts par Amerikas Savienotajām Valstīm.

                     (6)

                     Regulā (EK) Nr. 798/2008 arī paredzēti nosacījumi, kas jāievēro, lai trešo valsti, teritoriju, zonu vai nodalījumu uzskatītu par brīvu no APPG.

                     (7)

                     Krievija Regulas (EK) Nr. 798/2008 I pielikuma 1. daļas tabulā ir norādīta kā trešā valsts, kurai atļauts konkrētas mājputnu izcelsmes preces no visas tās teritorijas importēt Savienībā un pārvadāt tranzītā caur to.

                     (8)

                     2016. gada 17. novembrī Krievija apstiprināja augsti patogēnās H5N8 apakštipa putnu gripas klātbūtni kādā mājputnu saimniecībā tās teritorijā. Kopš 2016. gada novembra Krievija ir apstiprinājusi vairākus APPG uzliesmojumus mājputnu saimniecībās tās teritorijā. Šo apstiprināto uzliesmojumu dēļ Krieviju kopš 2016. gada novembra nevar uzskatīt par brīvu no minētās slimības, un Krievijas veterinārās iestādes vairs nevar lietošanai pārtikā paredzētas mājputnu gaļas sūtījumus sertificēt importēšanai Savienībā vai pārvadāšanai tranzītā caur to.

                     (9)

                     Krievijas veterinārās iestādes ir sniegušas Komisijai informāciju par APPG uzliesmojumiem un ir apstiprinājušas, ka kopš 2016. gada 17. novembra tās ir apturējušas veterināro sertifikātu izsniegšanu lietošanai pārtikā paredzētas mājputnu gaļas sūtījumiem, ko plānots importēt Savienībā vai pārvadāt tranzītā caur to.

                     (10)

                     Tāpēc šādu Krievijas izcelsmes produktu sūtījumi kopš minētā datuma nav ievesti Savienībā. Skaidrības un juridiskās noteiktības labad ir lietderīgi dokumentēt šo situāciju un Regulas (EK) Nr. 798/2008 I pielikuma 1. daļas tabulā norādīt attiecīgo noslēguma datumu. Tas arī nodrošina to, ka gadījumā, ja Krievija atgūst no APPG brīvas valsts statusu un ir noteikts sākuma datums, Savienībā nedrīkstēs ievest tādu produktu sūtījumus, kas ražoti pēc noslēguma datuma un pirms minētā sākuma datuma.

                     (11)

                     Tāpēc Regulas (EK) Nr. 798/2008 I pielikuma 1. daļas tabulā ieraksts par Krieviju būtu jāgroza, lai ņemtu vērā epidemioloģisko situāciju minētajā trešā valstī kopš 2016. gada novembra un norādītu noslēguma datumu, no kura šo trešo valsti nevar uzskatīt par brīvu no APPG.

                     (12)

                     Tāpēc Regulas (EK) Nr. 798/2008 I pielikums būtu attiecīgi jāgroza.

                     (13)

                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 5. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 18, 23.1.2003., 11. lpp.

            (2)  OV L 343, 22.12.2009., 74. lpp.

            (3)  Komisijas 2008. gada 8. augusta Regula (EK) Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

            PIELIKUMS
            Regulas (EK) Nr. 798/2008 I pielikuma 1. daļu groza šādi:

                        1)

                        ierakstu par Kanādu aizstāj ar šādu:

                                    Trešās valsts vai teritorijas ISO kods un nosaukums

                                    Trešās valsts, teritorijas, zonas vai nodalījuma kods

                                    Trešās valsts, teritorijas, zonas vai nodalījuma apraksts

                                    Veterinārais sertifikāts

                                    Īpaši nosacījumi

                                    Īpaši nosacījumi

                                    Putnu gripas uzraudzības statuss

                                    Putnu gripas vakcinācijas statuss

                                    Salmonellu kontroles statuss (6)

                                    Paraugs(-i)

                                    Papildu garantijas

                                    Noslēguma datums (1)

                                    Sākuma datums (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    “CA – Kanāda

                                    CA-0

                                    Visa valsts

                                    SPF

                                    EP, E

                                    S4

                                    CA-1

                                    Visa Kanādas valsts, izņemot CA-2 teritoriju

                                    WGM

                                    VIII

                                    BPR, BPP, DOC, DOR, HEP, HER, SRP, SRA, LT20

                                    N

                                    A

                                    S1, ST1”;

                                    POU, RAT

                                    N

                                    CA-2

                                    Šāda Kanādas teritorija: nav

                        2)

                        ierakstu par Krieviju aizstāj ar šādu:

                                    Trešās valsts vai teritorijas ISO kods un nosaukums

                                    Trešās valsts, teritorijas, zonas vai nodalījuma kods

                                    Trešās valsts, teritorijas, zonas vai nodalījuma apraksts

                                    Veterinārais sertifikāts

                                    Īpaši nosacījumi

                                    Īpaši nosacījumi

                                    Putnu gripas uzraudzības statuss

                                    Putnu gripas vakcinācijas statuss

                                    Salmonellu kontroles statuss (6)

                                    Paraugs(-i)

                                    Papildu garantijas

                                    Noslēguma datums (1)

                                    Sākuma datums (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    “RU – Krievija

                                    RU-0

                                    Visa valsts

                                    EP, E

                                    S4”;

                                    POU

                                    P2

                                    17.11.2016.

                        3)

                        ierakstu par Amerikas Savienotajām Valstīm aizstāj ar šādu:

                                    Trešās valsts vai teritorijas ISO kods un nosaukums

                                    Trešās valsts, teritorijas, zonas vai nodalījuma kods

                                    Trešās valsts, teritorijas, zonas vai nodalījuma apraksts

                                    Veterinārais sertifikāts

                                    Īpaši nosacījumi

                                    Īpaši nosacījumi

                                    Putnu gripas uzraudzības statuss

                                    Putnu gripas vakcinācijas statuss

                                    Salmonellu kontroles statuss (6)

                                    Paraugs(-i)

                                    Papildu garantijas

                                    Noslēguma datums (1)

                                    Sākuma datums (2)

                                    1

                                    2

                                    3

                                    4

                                    5

                                    6

                                    6A

                                    6B

                                    7

                                    8

                                    9

                                    “US – Amerikas Savienotās Valstis

                                    US-0

                                    Visa valsts

                                    SPF

                                    EP, E

                                    S4

                                    US-1

                                    Visa Amerikas Savienoto Valstu teritorija, izņemot US-2 teritoriju

                                    WGM

                                    VIII

                                    POU, RAT

                                    N

                                    BPP, BPR, DOC, DOR, HEP, HER, SRP, SRA, LT20

                                    A

                                    S3, ST1

                                    US-2

                                    Šāda Amerikas Savienoto Valstu teritorija:

                                    US-2.1

                                    Tenesijas štats:

                                                   Lincoln County

                                                   Franklin County

                                                   Moore County

                                    WGM

                                    VIII

                                    P2

                                    4.3.2017.

                                    11.8.2017.

                                    POU, RAT

                                    N
                                    P2

                                    BPR, BPP, DOC, DOR, HEP, HER, SRP, SRA, LT20

                                    A

                                    S3, ST1

                                    US-2.2

                                    Alabamas štats:

                                                   Madison County

                                                   Jackson County

                                    WGM

                                    VIII

                                    P2

                                    4.3.2017.

                                    11.8.2017.

                                    POU, RAT

                                    N
                                    P2

                                    BPR, BPP, DOC, DOR, HEP, HER, SRP, SRA, LT20

                                    A

                                    S3, ST1”


title: Komisijas Īstenošanas regula (ES) 2018/1795 (2018. gada 20. novembris), ar ko nosaka Eiropas Parlamenta un Padomes Direktīvas 2012/34/ES 11. pantā paredzētās ekonomiskā līdzsvara pārbaudes piemērošanas procedūru un kritērijus (Dokuments attiecas uz EEZ.)

text:
                  21.11.2018

                  LV

                  Eiropas Savienības Oficiālais Vēstnesis

                  L 294/5

         KOMISIJAS ĪSTENOŠANAS REGULA (ES) 2018/1795
         (2018. gada 20. novembris),
         ar ko nosaka Eiropas Parlamenta un Padomes Direktīvas 2012/34/ES 11. pantā paredzētās ekonomiskā līdzsvara pārbaudes piemērošanas procedūru un kritērijus
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Direktīvu 2012/34/ES, ar ko izveido vienotu Eiropas dzelzceļa telpu (1), un jo īpaši tās 11. panta 4. punkta otro daļu,
         tā kā:

                     (1)

                     Lai pabeigtu vienotās Eiropas dzelzceļa telpas izveidi, ar Direktīvu 2012/34/ES, kurā grozījumi izdarīti ar Direktīvu (ES) 2016/2370 (2), ir atvērts iekšzemes dzelzceļa pasažieru pārvadājumu tirgus. Tas var ietekmēt tādu dzelzceļa pasažieru pārvadājumu pakalpojumu organizēšanu un finansēšanu, kurus sniedz saskaņā ar sabiedrisko pakalpojumu līgumu. Dalībvalstis savos tiesību aktos var paredzēt iespēju atteikt piekļuvi infrastruktūrai gadījumā, ja jauni brīvas piekļuves dzelzceļa pasažieru pārvadājumu pakalpojumi izjauktu šādu sabiedrisko pakalpojumu līgumu ekonomisko līdzsvaru.

                     (2)

                     No otras puses, šādi pārvadājumu pakalpojumi atkarībā no to īpašajām iezīmēm, piemēram, kvalitātes rādītājiem, grafika, apkalpotajiem galamērķiem un iespējamo klientu mērķgrupām, var arī neradīt tiešu konkurenci sabiedriskajiem pakalpojumiem un tādējādi tikai daļēji ietekmēt sabiedrisko pakalpojumu līguma ekonomisko līdzsvaru. Turklāt ir iespējams arī labvēlīgs tīkla efekts sabiedrisko pakalpojumu sniedzējiem, tīrie ieguvumi pasažieriem vai plašāki sociālie ieguvumi, kas būtu jāņem vērā.

                     (3)

                     Tāpēc ir jālīdzsvaro, no vienas puses, sabiedrisko pakalpojumu līgumus īstenojošo pakalpojumu sniedzēju un kompetento iestāžu likumīgās intereses un, no otras puses, vispārējie mērķi: pabeigt vienotās Eiropas dzelzceļa telpas izveidi un gūt no tās plašākus sociālos ieguvumus. Ekonomiskā līdzsvara pārbaudei būtu jānodrošina šo konkurējošo interešu līdzsvarotība.

                     (4)

                     Eiropas Parlamenta un Padomes Regulā (EK) Nr. 1370/2007 (3) noteikts, ka atlīdzībā par sabiedrisko pakalpojumu sniegšanas saistību izpildi, veicot dzelzceļa pasažieru pārvadājumus, pakalpojumu sniedzējiem var piešķirt finansiālu kompensāciju un/vai ekskluzīvas tiesības. Tomēr tam, ka dzelzceļa pārvadājumu uzņēmumiem ir piešķirtas ekskluzīvas tiesības, nebūtu jāslēdz iekšzemes dzelzceļa pasažieru pārvadājumu tirgi.

                     (5)

                     Šādu ekskluzīvu tiesību dēļ nebūtu jāliedz piekļuves tiesības citiem dzelzceļa pārvadājumu uzņēmumiem, ja vien ekonomiskā līdzsvara pārbaude neliecina, ka, ņemot vērā ekskluzīvo tiesību vērtību, jaunie dzelzceļa pasažieru pārvadājumu pakalpojumi būtiskā apmērā negatīvi ietekmētu to pārvadājumu pakalpojumu rentabilitāti, kurus sniedz saskaņā ar sabiedrisko pakalpojumu līgumu, un/vai to nodrošināšanas tīrās izmaksas, kas rodas kompetentajai iestādei, atkarībā no sabiedrisko pakalpojumu līgumā noteiktās vienošanās par riska dalīšanu.

                     (6)

                     Ekonomiskā līdzsvara pārbaude būtu jāpieprasa tikai attiecībā uz dzelzceļa pasažieru pārvadājumu pakalpojumiem, kurus nesniedz saskaņā ar sabiedrisko pakalpojumu līgumu un kuri ir vai nu pilnīgi jauni, vai paredz būtiskas esošu pārvadājumu pakalpojumu izmaiņas. Tas attiecas arī uz komercpārvadājumiem, ko veic tas pats pakalpojumu sniedzējs, kurš īsteno sabiedrisko pakalpojumu līgumu.

                     (7)

                     Regulatīvajai iestādei būtu jānovērtē, vai ierosinātās dzelzceļa pasažieru pārvadājumu pakalpojumu izmaiņas būtu jāuzskata par būtiskām. Reisu biežuma vai pieturu skaita palielinājumu varētu uzskatīt par būtiskām izmaiņām. Cenu izmaiņas nebūtu jāuzskata par būtiskām izmaiņām, ja vien tās nav nesaderīgas ar parasto tirgus praksi un attiecīgā gadījumā ar saimnieciskās darbības plānu, kas regulatīvajai iestādei iesniegts iepriekšējās ekonomiskā līdzsvara pārbaudes veikšanas laikā.

                     (8)

                     Regulatīvās iestādes lēmumā būtu jāietver novērtējums par tīrajiem ieguvumiem, ko jaunie dzelzceļa pasažieru pārvadājumu pakalpojumi īstermiņā un vidējā termiņā dos klientiem, un būtu jāņem vērā infrastruktūras pārvaldītāja sniegtā tehniskā informācija par attiecīgajām infrastruktūras prasībām un paredzamo ietekmi uz tīkla darbības rādītājiem un optimālu jaudas izmantojumu visu pretendentu vajadzībām.

                     (9)

                     Regulatīvajai iestādei vajadzētu būt tiesībām novērtēt jauno dzelzceļa pasažieru pārvadājumu pakalpojumu iespējamo ietekmi un to, vai šī ietekme būtu būtiska un tādējādi izjauktu esošā sabiedrisko pakalpojumu līguma ekonomisko līdzsvaru.

                     (10)

                     Lai nepārtrauktu jaunus dzelzceļa pasažieru pārvadājumu pakalpojumus, kas jau uzsākti, un lai nodrošinātu juridisko noteiktību par šo jauno pakalpojumu sniegšanas iespējamību, būtu jāierobežo termiņš, kurā var pieprasīt ekonomiskā līdzsvara pārbaudi, un šis termiņš būtu jāsasaista ar laiku, kad pretendents paziņo par interesi sniegt jaunus dzelzceļa pasažieru pārvadājumu pakalpojumus.

                     (11)

                     Lai ekonomiskā līdzsvara pārbaudes pieprasījumu varētu pieņemt, tajā būtu jāietver pamatojums tam, ka piedāvātie jaunie pārvadājumu pakalpojumi izjauktu sabiedrisko pakalpojumu līguma ekonomisko līdzsvaru.

                     (12)

                     Lai nodrošinātu juridisko noteiktību visām iesaistītajām personām un lai infrastruktūras pārvaldītājam dotu iespēju apstrādāt jaudas pieprasījumus saskaņā ar Direktīvas 2012/34/ES IV nodaļas 3. iedaļā noteikto procedūru, regulatīvajai iestādei lēmums par ekonomisko līdzsvaru būtu jāpieņem iepriekšnoteiktā termiņā un jebkurā gadījumā pirms jaudas pieprasījumu iesniegšanas termiņa, ko infrastruktūras pārvaldītājs nosaka saskaņā ar Direktīvas 2012/34/ES VII pielikuma 3. punktu.

                     (13)

                     Tomēr, ja pretendenta paziņojuma saņemšanas brīdī norisinās konkurss par sabiedrisko pakalpojumu līgumu un ir pieprasīta ekonomiskā līdzsvara pārbaude, regulatīvā iestāde var nolemt uz ierobežotu laiku līdz jaunā sabiedrisko pakalpojumu līguma slēgšanas tiesību piešķiršanai apturēt jauno dzelzceļa pasažieru pārvadājumu pakalpojumu pieteikuma izskatīšanu. Izskatīšana nebūtu jāaptur uz ilgāku laiku kā uz 12 mēnešiem pēc pretendenta paziņojuma saņemšanas vai līdz konkursa procedūras noslēgumam, atkarībā no tā, kas iestājas agrāk.
                     Šie īpašie noteikumi neskar šīs regulas piemērošanu sabiedrisko pakalpojumu līgumam, kas ir spēkā pretendenta paziņojuma saņemšanas brīdī. Šādos apstākļos gadījumā, ja esošā sabiedrisko pakalpojumu līguma ekonomiskā līdzsvara pārbaude liecina, ka piekļuves tiesības var piešķirt, šādas piekļuves tiesības būtu jāpiešķir uz laiku līdz esošā sabiedrisko pakalpojumu līguma termiņa beigām.

                     (14)

                     Sabiedrisko pakalpojumu līguma ekonomiskais līdzsvars būtu jāuzskata par izjauktu, ja piedāvātie jaunie pārvadājumu pakalpojumi būtiskā apmērā negatīvi ietekmētu sabiedrisko pakalpojumu sniedzēja peļņas līmeni un/vai to sniegšana izraisītu kompetentajai iestādei radušos tīro izmaksu būtisku pieaugumu.

                     (15)

                     Novērtējot, vai ietekme ir būtiska, regulatīvajai iestādei būtu jāņem vērā tādi kritēriji kā tas, vai jaunie pārvadājumu pakalpojumi apdraudētu sabiedrisko pakalpojumu dzīvotspēju un nepārtrauktību vai nu tāpēc, ka sabiedrisko pakalpojumu līguma izpilde nenodrošinātu sabiedrisko pakalpojumu sniedzējam ekonomisko ilgtspēju, vai tāpēc, ka tā izraisītu kompetentajai iestādei radušos tīro izmaksu būtisku pieaugumu.

                     (16)

                     Papildus ekonomiskajai analīzei regulatīvajai iestādei būtu arī jānovērtē un jāņem vērā klientu tīrie ieguvumi īstermiņā un vidējā termiņā un jebkāda ietekme uz tīkla darbības rādītājiem un jaudas izmantojumu. Regulatīvajai iestādei būtu arī jāņem vērā infrastruktūras pārvaldītāja sniegtā tehniskā informācija par attiecīgajām infrastruktūras prasībām, paredzamo ietekmi uz tīkla darbības rādītājiem un optimālu jaudas izmantojumu visu pretendentu vajadzībām.

                     (17)

                     Ekonomiskajā analīzē galvenā uzmanība būtu jāvelta piedāvāto jauno pārvadājumu pakalpojumu ietekmei uz sabiedrisko pakalpojumu līgumu kopumā, tostarp, īpaši skartajiem pakalpojumiem, visā līguma termiņā, ņemot vērā visu piešķirto, spēkā esošo ekskluzīvo tiesību vērtību. Nekāda iepriekšnoteikta, kvantitatīva kaitējuma robežvērtība nebūtu jāpiemēro stingri vai nošķirti, un šādas robežvērtības nebūtu jānosaka valsts tiesību aktos. Novērtēšanai būtu jāpamatojas uz objektīvu metodiku, ko regulatīvā iestāde pieņēmusi, ņemot vērā dzelzceļa transporta īpatnības konkrētajā dalībvalstī.

                     (18)

                     Ja regulatīvā iestāde secina, ka jaunie dzelzceļa pasažieru pārvadājumu pakalpojumi izjauktu sabiedrisko pakalpojumu līguma ekonomisko līdzsvaru, tā savā lēmumā attiecīgā gadījumā norāda jauno dzelzceļa pasažieru pārvadājumu pakalpojumu iespējamās izmaiņas, kas ļautu piešķirt piekļuves tiesības. Regulatīvā iestāde var sniegt kompetentajai iestādei ieteikumus par citiem iespējamiem nosacījumiem, kas ļautu piešķirt piekļuves tiesības, jo īpaši ņemot vērā analīzi par tīrajiem ieguvumiem, ko jaunie dzelzceļa pasažieru pārvadājumu pakalpojumi dotu klientiem.

                     (19)

                     Ja piekļuves pieprasījums attiecas uz tādiem jauniem dzelzceļa pasažieru pārvadājumu pakalpojumiem, kas definēti Direktīvas 2012/34/ES 3. panta 36) punktā, un objektīva regulatīvās iestādes veikta ekonomiskā analīze liecina, ka jaunie dzelzceļa pasažieru pārvadājumu pakalpojumi būtiskā apmērā negatīvi ietekmētu sabiedrisko pakalpojumu līguma ekonomisko līdzsvaru, regulatīvajai iestādei būtu jāparedz nosacījumi, kas ļautu piešķirt piekļuves tiesības saskaņā ar Direktīvas 2012/34/ES 11.a pantu.

                     (20)

                     Visās darbībās, kas saistītas ar ekonomiskā līdzsvara pārbaudi, regulatīvajai iestādei nebūtu jāizpauž konfidenciāla vai komerciāli sensitīva informācija, kuru tā saņēmusi no iesaistītajām personām. Jo īpaši tai būtu jāizņem šāda informācija no publicējamā lēmuma. Uz visiem regulatīvo iestāžu lēmumiem, tostarp par saņemtās informācijas konfidencialitāti, attiecas pārskatīšana tiesā saskaņā ar Direktīvas 2012/34/ES 56. panta 10. punktu.

                     (21)

                     Ja tiek veikta ekonomiskā līdzsvara pārbaude, kas attiecas uz jauniem starptautisko pasažieru pārvadājumu pakalpojumiem, neskarot regulatīvo iestāžu neatkarības principu lēmumu pieņemšanas ziņā, kas minēts Direktīvas 2012/34/ES 55. panta 1. punktā, attiecīgajām regulatīvajām iestādēm būtu jāapmainās ar informāciju un jāsadarbojas, lai rastu pieņemamu jautājuma risinājumu.

                     (22)

                     Lai laika gaitā pielāgotu regulatīvo iestāžu metodiku un dalībvalstīs izveidotu konsekventu metodiku, regulatīvajām iestādēm būtu jāapmainās ar ekonomiskā līdzsvara pārbaudes veikšanas paraugpraksi, un uz šo procesu var attiekties Direktīvas 2012/34/ES 57. panta 8. punkts.

                     (23)

                     Komisijas Īstenošanas regulā (ES) Nr. 869/2014 (4) ir noteikti kritēriji un procedūras, saskaņā ar ko galvenā mērķa pārbaudi un ekonomiskā līdzsvara pārbaudi piemēro jauniem starptautisko dzelzceļa pasažieru pārvadājumu pakalpojumiem. Tomēr līdz ar iekšzemes dzelzceļa pasažieru pārvadājumu tirgus atvēršanu galvenā mērķa pārbaude ir kļuvusi lieka un vieni un tie paši kritēriji un procedūras būtu jāpiemēro visiem jauniem dzelzceļa pasažieru pārvadājumu pakalpojumiem neatkarīgi no tā, vai pārvadājumi ir iekšzemes vai starptautiski. Tāpēc Īstenošanas regula (ES) Nr. 869/2014 būtu jāatceļ.

                     (24)

                     Direktīvas 2012/34/ES 10. pantu un 11. panta 1. punktu piemēro no 2019. gada 1. janvāra, bet tie nav piemērojami pārvadājumiem ar vilcienu, kurus uzsāk pirms 2020. gada 12. decembra, tāpēc jāturpina Īstenošanas regulas (ES) Nr. 869/2014 piemērošana pēc 2019. gada 1. janvāra, tomēr tikai attiecībā uz jauniem dzelzceļa pasažieru pārvadājumiem, kurus paredzēts uzsākt pirms 2020. gada 12. decembra. Īstenošanas regulas (ES) Nr. 869/2014 piemērošanai vajadzētu būt atkarīgai no tā, vai pretendentu paziņojumi ir iesniegti termiņā, kas nodrošina pietiekami daudz laika atļauju piešķiršanas un kustības grafika plānošanas procesa pabeigšanai tā, lai pārvadājumus patiešām varētu uzsākt pirms 2020. gada 12. decembra.

                     (25)

                     Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota ar Direktīvas 2012/34/ES 62. panta 1. punktu,

               IR PIEŅĒMUSI ŠO REGULU.

            1. pants
            Priekšmets
            Šajā regulā noteikta sīki izstrādāta procedūra un kritēriji, kas jāievēro, nosakot, vai jauni dzelzceļa pasažieru pārvadājumu pakalpojumi izjauktu dzelzceļa transporta sabiedrisko pakalpojumu līguma ekonomisko līdzsvaru.

            2. pants
            Darbības joma
            Šo regulu piemēro situācijās, kad dalībvalsts nolēmusi ierobežot Direktīvas 2012/34/ES 10. panta 2. punktā minētās piekļuves tiesības attiecībā uz jauniem dzelzceļa pasažieru pārvadājumiem no konkrētas izbraukšanas vietas līdz konkrētai galamērķa vietai, ja uz to pašu maršrutu vai alternatīvu maršrutu attiecas viens vai vairāki sabiedrisko pakalpojumu līgumi, kā noteikts minētās direktīvas 11. panta 1. punktā.

            3. pants
            Definīcijas
            Šajā regulā piemēro šādas definīcijas:

                        1)

                        “jauni dzelzceļa pasažieru pārvadājumu pakalpojumi” ir dzelzceļa pasažieru pārvadājumu pakalpojumi, ko plānots īstenot kā regulārus pārvadājumus saskaņā ar kustības grafiku un kas ir vai nu pilnīgi jauni, vai paredz būtiskas esošu dzelzceļa pasažieru pārvadājumu pakalpojumu izmaiņas, jo īpaši tādas kā biežākus reisus vai vairāk pieturu, un ko nesniedz saskaņā ar sabiedrisko pakalpojumu līgumu;

                        2)

                        “ekonomiskā līdzsvara pārbaude” ir novērtēšanas process, kurš aprakstīts Direktīvas 2012/34/ES 11. panta 1.–4. punktā un 11.a pantā un sīkāk izklāstīts 10. pantā un kuru regulatīvā iestāde īsteno pēc pieprasījuma, ko iesniegusi kāda no Direktīvas 2012/34/ES 11. panta 2. punktā minētajām struktūrām, un kura nolūks ir noteikt, vai piedāvātie jaunie dzelzceļa pasažieru pārvadājumu pakalpojumi izjauktu sabiedrisko pakalpojumu līguma ekonomisko līdzsvaru;

                        3)

                        “sabiedrisko pakalpojumu līgums” ir sabiedrisko pakalpojumu līgums dzelzceļa transporta jomā saskaņā ar Regulas (EK) Nr. 1370/2007 2. panta i) punktā sniegto definīciju;

                        4)

                        “kompetentā iestāde” ir kompetenta iestāde, kas definēta Regulas (EK) Nr. 1370/2007 2. panta b) punktā;

                        5)

                        “neto finansiālā ietekme” ir jauno dzelzceļa pasažieru pārvadājumu pakalpojumu ietekme uz tādu izmaksu un ieņēmumu tīro bilanci – tostarp samērīgu peļņu –, kuri rodas, izpildot sabiedrisko pakalpojumu līgumā noteiktās sabiedrisko pakalpojumu sniegšanas saistības;

                        6)

                        “ekskluzīvas tiesības” ir tiesības, kas definētas Regulas (EK) Nr. 1370/2007 2. panta f) punktā.

            4. pants
            Paziņojums par plānotiem jauniem dzelzceļa pasažieru pārvadājumu pakalpojumiem

               1.   Pretendents Direktīvas 2012/34/ES 38. panta 4. punktā noteiktajā termiņā paziņo attiecīgajiem infrastruktūras pārvaldītājiem un attiecīgajām regulatīvajām iestādēm par nodomu sniegt jaunus dzelzceļa pasažieru pārvadājumu pakalpojumus.

               2.   Regulatīvās iestādes izstrādā un savā tīmekļvietnē publicē standarta paziņojuma veidlapu, kura pretendentam jāaizpilda un jāiesniedz un kurā jānorāda tikai šāda informācija:

                           a)

                           pretendenta nosaukums, adrese, juridiskais statuss, reģistrācijas numurs (attiecīgā gadījumā);

                           b)

                           tās personas kontaktinformācija, kuras pienākums ir atbildēt uz jautājumiem;

                           c)

                           informācija par pretendenta licenci un drošības sertifikātu vai norāde uz to, kurā posmā ir šo dokumentu saņemšanas procedūra;

                           d)

                           sīki izstrādāts maršruts, kurā norādīta izbraukšanas un galamērķa staciju, kā arī starppieturu atrašanās vieta;

                           e)

                           datums, kad plānots uzsākt piedāvāto jauno dzelzceļa pasažieru pārvadājumu pakalpojumu sniegšanu;

                           f)

                           piedāvāto jauno dzelzceļa pasažieru pārvadājumu pakalpojumu indikatīvs grafiks, biežums un jauda, norādot piedāvātos atiešanas laikus, pienākšanas laikus un savienojumus, kā arī visas nobīdes no standarta kustības grafika reisu biežuma vai pieturu ziņā katrā virzienā;

                           g)

                           indikatīva informācija par ritošo sastāvu, ko pretendents plāno izmantot.

               3.   Informācija par jauno dzelzceļa pasažieru pārvadājumu pakalpojumu plānoto sniegšanu aptver vismaz pirmos trīs darbības gadus un, ciktāl iespējams, pirmos piecus darbības gadus. Tomēr regulatīvā iestāde var piekrist, ka informācija tiek sniegta par īsāku laikposmu.

               4.   Regulatīvā iestāde pretendenta iesniegto standarta paziņojuma veidlapu publicē savā tīmekļvietnē un bez liekas kavēšanās un ne vēlāk kā 10 dienās pēc aizpildītas paziņojuma veidlapas saņemšanas par to paziņo:

                           a)

                           visām kompetentajām iestādēm, kas piešķīrušas sabiedrisko pakalpojumu līguma slēgšanas tiesības attiecībā uz dzelzceļa pasažieru pārvadājumu pakalpojumiem attiecīgajā maršrutā vai alternatīvā maršrutā Direktīvas 2012/34/ES nozīmē;

                           b)

                           visām citām ieinteresētajām kompetentajām iestādēm, kurām ir tiesības ierobežot piekļuvi saskaņā ar Direktīvas 2012/34/ES 11. pantu;

                           c)

                           visiem dzelzceļa pārvadājumu uzņēmumiem, kas uz sabiedrisko pakalpojumu līguma pamata veic pārvadājumus jauno dzelzceļa pasažieru pārvadājumu maršrutā vai alternatīvā maršrutā.

               5.   Visu informāciju, ko pretendents sniedzis standarta paziņojuma veidlapā, un visus papilddokumentus regulatīvajām iestādēm un infrastruktūras pārvaldītājiem nosūta elektroniski. Tomēr regulatīvā iestāde pienācīgi pamatotos gadījumos var piekrist, ka dokumenti tiek iesniegti papīra formātā.

               6.   Ja paziņojums nav aizpildīts pilnīgi, regulatīvā iestāde informē pretendentu, ka nepilnīgi aizpildīti pieprasījumi netiks izskatīti, un dod pretendentam iespēju samērīgā termiņā, kas nepārsniedz 10 darbdienas, pabeigt pieprasījuma aizpildīšanu.

            5. pants
            Ekonomiskā līdzsvara pārbaudes pieprasīšanas termiņš

               1.   Direktīvas 2012/34/ES 11. panta 2. punkta otrajā daļā minētās struktūras visus ekonomiskā līdzsvara pārbaudes pieprasījumus regulatīvajai iestādei iesniedz termiņā, kas noteikts minētajā tiesību normā.

               2.   Ja 4. pantā minētā pretendenta paziņojuma saņemšanas brīdī norisinās konkurss par sabiedrisko pakalpojumu līgumu, kas attiecas uz to pašu maršrutu vai alternatīvu maršrutu, un ir beidzies termiņš, kurā var iesniegt piedāvājumus kompetentajai iestādei, Direktīvas 2012/34/ES 11. panta 2. punkta minētās struktūras 1. punktā minētajā termiņā var pieprasīt ekonomiskā līdzsvara pārbaudi attiecībā uz gaidāmo sabiedrisko pakalpojumu līgumu.
               Tas neskar šīs regulas piemērošanu sabiedrisko pakalpojumu līgumam, kas ir spēkā pretendenta paziņojuma saņemšanas brīdī.

               3.   Ja 1. punktā minētajā termiņā nav iesniegts neviens ekonomiskā līdzsvara pārbaudes pieprasījums, regulatīvā iestāde nekavējoties informē pretendentu un infrastruktūras pārvaldītāju. Infrastruktūras pārvaldītājs apstrādā piekļuves pieprasījumu saskaņā ar Direktīvas 2012/34/ES IV nodaļas 3. iedaļu.

            6. pants
            Sabiedrisko pakalpojumu līgumi ar ekskluzīvām tiesībām
            Ja kompetentā iestāde dzelzceļa pārvadājumu uzņēmumam, kas īsteno sabiedrisko pakalpojumu līgumu, ir piešķīrusi ekskluzīvas tiesības saskaņā ar Regulas (EK) Nr. 1370/2007 3. pantu, šādu tiesību pastāvēšana neizslēdz to, ka pretendentam tiek piešķirtas piekļuves tiesības jaunu dzelzceļa pasažieru pārvadājumu pakalpojumu vajadzībām ar nosacījumu, ka piekļuve neizjauktu sabiedrisko pakalpojumu līguma ekonomisko līdzsvaru.
            Veicot pārbaudi saskaņā ar 10. pantu, regulatīvā iestāde pienācīgi ņem vērā visu šādu ekskluzīvo tiesību vērtību.

            7. pants
            Informācijas prasības ekonomiskā līdzsvara pārbaudes vajadzībām

               1.   Struktūra, kas pieprasa ekonomiskā līdzsvara pārbaudi, sniedz šādu informāciju:

                           a)

                           pieprasītājas struktūras nosaukums, adrese, juridiskais statuss, reģistrācijas numurs (attiecīgā gadījumā);

                           b)

                           tās personas kontaktinformācija, kuras pienākums ir atbildēt uz jautājumiem;

                           c)

                           pamatojums tam, ka jaunie dzelzceļa pasažieru pārvadājumu pakalpojumi draud izjaukt līguma ekonomisko līdzsvaru;

                           d)

                           ja pieprasītāja struktūra ir kompetentā iestāde vai dzelzceļa pārvadājumu uzņēmums, kas īsteno sabiedrisko pakalpojumu līgumu, – sabiedrisko pakalpojumu līguma kopija.

               2.   Regulatīvā iestāde var pieprasīt visu vajadzīgo informāciju, tostarp attiecīgā gadījumā:

                           a)

                           no kompetentās iestādes:

                                       1)

                                       attiecīgās prognozes par satiksmi, pieprasījumu un ieņēmumiem, tostarp prognozēšanas metodiku;

                                       2)

                                       attiecīgā gadījumā metodiku un datus, ko izmanto, lai aprēķinātu neto finansiālo ietekmi saskaņā ar Regulas (EK) Nr. 1370/2007 6. panta 1. punktu un minētās regulas pielikumu;

                           b)

                           no dzelzceļa pārvadājumu uzņēmuma, kas īsteno sabiedrisko pakalpojumu līgumu:

                                       1)

                                       sabiedrisko pakalpojumu līguma kopiju, ja tā nav iesniegta saskaņā ar 1. punkta d) apakšpunktu;

                                       2)

                                       uzņēmuma saimnieciskās darbības plānu maršrutam, uz ko attiecas sabiedrisko pakalpojumu līgums, vai alternatīvam maršrutam;

                                       3)

                                       attiecīgās prognozes par satiksmi, pieprasījumu un ieņēmumiem, tostarp prognozēšanas metodiku;

                                       4)

                                       informāciju par ieņēmumiem un peļņas normu, ko uzņēmums gūst maršrutā, uz ko attiecas sabiedrisko pakalpojumu līgums, vai alternatīvā maršrutā;

                                       5)

                                       informāciju par pārvadājumu grafiku, tostarp atiešanas laikiem, starppieturām, pienākšanas laikiem un savienojumiem;

                                       6)

                                       pakalpojumu elastīguma prognozes (piemēram, cenu elastīgums, pakalpojumu kvalitātes raksturlielumu elastīgums);

                                       7)

                                       saskaņā ar sabiedrisko pakalpojumu līgumu sniegto pakalpojumu kapitāla izmaksas un darbības izmaksas, kā arī jauno dzelzceļa pasažieru pārvadājumu pakalpojumu izraisītās izmaksu un pieprasījuma izmaiņas;

                           c)

                           no pretendenta – informāciju par tā plāniem jauno dzelzceļa pasažieru pārvadājumu pakalpojumu sniegšanai, tostarp:

                                       1)

                                       saimnieciskās darbības plānu;

                                       2)

                                       prognozes par pasažieru pārvadājumu apmēru un ieņēmumiem, tostarp prognozēšanas metodiku;

                                       3)

                                       cenu veidošanas stratēģiju;

                                       4)

                                       biļešu tirdzniecības organizāciju;

                                       5)

                                       ritošā sastāva specifikācijas (piemēram, noslodze, sēdvietu skaits, ritekļu konfigurācija);

                                       6)

                                       tirgvedības stratēģiju;

                           d)

                           no infrastruktūras pārvaldītāja:

                                       1)

                                       informāciju par attiecīgajām līnijām vai posmiem nolūkā pārliecināties, ka jaunos dzelzceļa pasažieru pārvadājumu pakalpojumus ir iespējams sniegt konkrētajā infrastruktūrā;

                                       2)

                                       informāciju par piedāvāto jauno dzelzceļa pasažieru pārvadājumu pakalpojumu iespējamajiem darbības rādītājiem un ietekmi uz noturību;

                                       3)

                                       novērtējumu par ietekmi uz jaudas izmantojumu;

                                       4)

                                       infrastruktūras attīstības plānus attiecībā uz maršrutiem, ko aptver piedāvātie jaunie dzelzceļa pasažieru pārvadājumu pakalpojumi, tostarp norādi uz šo plānu īstenošanas termiņu;

                                       5)

                                       informāciju par attiecīgajiem pamatlīgumiem, kas ir noslēgti vai par kuriem norisinās sarunas, jo īpaši ar uzņēmumu, kas īsteno sabiedrisko pakalpojumu līgumu.

                     Šā punkta pirmās daļas d) apakšpunktā noteiktie infrastruktūras pārvaldītāja pienākumi sniegt informāciju neskar tā pienākumus saskaņā ar Direktīvas 2012/34/ES IV nodaļas 3. iedaļā minēto jaudas sadales procedūru.

               3.   Visu informāciju regulatīvajai iestādei nosūta elektroniski. Tomēr regulatīvā iestāde pienācīgi pamatotos gadījumos var piekrist, ka dokumenti tiek iesniegti papīra formātā.

            8. pants
            Konfidencialitāte

               1.   Regulatīvā iestāde neizpauž komerciāli sensitīvu informāciju, ko tā saņēmusi no personām saistībā ar ekonomiskā līdzsvara pārbaudi.

               2.   Struktūra, kas pieprasa ekonomiskā līdzsvara pārbaudi, un pretendents brīdī, kad informācija tiek iesniegta regulatīvajai iestādei, pamato visus lūgumus neizpaust komerciāli sensitīvu informāciju. Šāda informācija konkrēti var ietvert tehnisku vai finansiālu informāciju, kas saistīta ar uzņēmuma zinātību, saimnieciskās darbības plānu, izmaksu struktūru, tirgvedības un cenu veidošanas stratēģiju un informāciju par piegādes avotiem un tirgus daļām. Regulatīvā iestāde izņem visu komerciāli sensitīvo informācija no sava lēmuma pirms tā paziņošanas un publicēšanas saskaņā ar 11. panta 5. punktu. Standarta paziņojuma veidlapā ietverto informāciju, kas norādīta 4. panta 2. punktā, neuzskata par komerciāli sensitīvu.

               3.   Ja regulatīvā iestāde uzskata, ka saskaņā ar 2. punktu sniegtais informācijas neizpaušanas pamatojums nav pieņemams, šo lēmumu ne vēlāk kā divas nedēļas pirms 11. panta 1. punktā minētā lēmuma pieņemšanas rakstiski paziņo un pamato personai, kura pieprasījusi konfidencialitāti.

               4.   Uz regulatīvās iestādes lēmumu par konfidencialitāti attiecas pārskatīšana tiesā saskaņā ar Direktīvas 2012/34/ES 56. panta 10. punktu. Regulatīvā iestāde neizpauž strīdīgo informāciju, pirms valsts tiesa nav pieņēmusi nolēmumu par konfidencialitāti.

            9. pants
            Ekonomiskā līdzsvara pārbaudes procedūra

               1.   Regulatīvā iestāde viena mēneša laikā pēc pieprasījuma saņemšanas var prasīt, lai struktūra, kas pieprasa ekonomiskā līdzsvara pārbaudi, tai sniegtu visu papildinformāciju, ko tā uzskata par vajadzīgu saskaņā ar 7. panta 2. punktu. Pieprasītāja struktūra šo informāciju sniedz samērīgā termiņā, ko nosaka regulatīvā iestāde. Regulatīvā iestāde var pieprasīt vairāk informācijas, ja tā uzskata, ka saņemtā papildinformācija nav pietiekama.

               2.   Ja sešas nedēļas pirms jaudas pieprasījumu iesniegšanas termiņa, kas noteikts saskaņā ar Direktīvas 2012/34/ES VII pielikuma 3. punktu, pieprasītājas struktūras sniegtā informācija joprojām nav pilnīga, regulatīvā iestāde veic pārbaudi uz pieejamās informācijas pamata. Tomēr gadījumā, ja regulatīvā iestāde uzskata, ka pārbaudes veikšanai informācijas nepietiek, tā noraida pieprasījumu.

               3.   Viena mēneša laikā pēc ekonomiskā līdzsvara pārbaudes pieprasījuma saņemšanas regulatīvā iestāde lūdz arī citām 7. panta 2. punktā minētajām personām sniegt tai informāciju, kas vajadzīga pārbaudes veikšanai saskaņā ar minēto tiesību normu, ciktāl attiecīgā persona var pamatoti sniegt šādu informāciju. Ja šādi sniegtā informācija nav pilnīga, regulatīvā iestāde var pieprasīt turpmākus precizējumus, nosakot samērīgu termiņu.

               4.   Ja sešas nedēļas pirms jaudas pieprasījumu iesniegšanas termiņa, kas noteikts saskaņā ar Direktīvas 2012/34/ES VII pielikuma 3. punktu, piekļuvi prasošā pretendenta sniegtā informācija joprojām nav pilnīga, regulatīvā iestāde veic pārbaudi uz pieejamās informācijas pamata. Tomēr gadījumā, ja regulatīvā iestāde uzskata, ka ar pretendenta sniegto informāciju pārbaudes veikšanai nepietiek, tā pieņem lēmumu, kura rezultātā piekļuves tiesības tiek atteiktas.

               5.   Ja uzņēmums, kas īsteno sabiedrisko pakalpojumu līgumu, nav pieprasītāja struktūra un ja sešas nedēļas pirms jaudas pieprasījumu iesniegšanas termiņa, kas noteikts saskaņā ar Direktīvas 2012/34/ES VII pielikuma 3. punktu, šā uzņēmuma sniegtā informācija joprojām nav pilnīga, regulatīvā iestāde veic pārbaudi uz pieejamās informācijas pamata. Tomēr gadījumā, ja regulatīvā iestāde uzskata, ka ar sniegto informāciju pārbaudes veikšanai nepietiek, tā pieņem lēmumu, kura rezultātā piekļuves tiesības tiek piešķirtas.

               6.   Regulatīvā iestāde lēmumu pieņem sešās nedēļās pēc visas attiecīgās informācijas saņemšanas un jebkurā gadījumā pirms jaudas pieprasījumu iesniegšanas termiņa, kas noteikts saskaņā ar Direktīvas 2012/34/ES VII pielikuma 3. punktu. Regulatīvā iestāde nekavējoties informē infrastruktūras pārvaldītāju par savu lēmumu.

               7.   Ja ekonomiskā līdzsvara pārbaudes pieprasījums iesniegts saskaņā ar 5. panta 2. punktu attiecībā uz sabiedrisko pakalpojumu līgumu, par kuru norisinās konkurss, regulatīvā iestāde var apturēt piedāvāto jauno dzelzceļa pasažieru pārvadājumu pakalpojumu pieteikuma izskatīšanu uz laiku līdz 12 mēnešiem no brīža, kad saņemts pretendenta paziņojums par jauniem dzelzceļa pasažieru pārvadājumu pakalpojumiem, vai līdz konkursa procedūras noslēgumam, atkarībā no tā, kas iestājas agrāk.

            10. pants
            Ekonomiskā līdzsvara pārbaudes saturs un novērtēšanas kritēriji

               1.   Regulatīvā iestāde novērtē, vai piedāvātie jaunie dzelzceļa pasažieru pārvadājumu pakalpojumi izjauktu sabiedrisko pakalpojumu līguma ekonomisko līdzsvaru. Ekonomisko līdzsvaru uzskata par izjauktu, ja jaunie dzelzceļa pasažieru pārvadājumu pakalpojumi būtiskā apmērā negatīvi ietekmētu vismaz vienu no šiem elementiem:

                           a)

                           to pakalpojumu rentabilitāti, kurus dzelzceļa pārvadājumu uzņēmums sniedz saskaņā ar sabiedrisko pakalpojumu līgumu;

                           b)

                           tīrās izmaksas, kas rodas kompetentajai iestādei, kura piešķir sabiedrisko pakalpojumu līguma slēgšanas tiesības.

               2.   Analīzē ņem vērā sabiedrisko pakalpojumu līgumu kopumā, nevis atsevišķus tā satvarā sniegtus pakalpojumus, visā līguma termiņā. Iepriekšnoteiktas robežvērtības vai konkrētus kritērijus var piemērot, tomēr ne stingri vai nošķirti no citiem kritērijiem.

               3.   Regulatīvā iestāde novērtē jauno dzelzceļa pasažieru pārvadājumu pakalpojumu neto finansiālo ietekmi uz sabiedrisko pakalpojumu līgumu. Analīzē par izmaksām un ieņēmumiem, kas rodas, sniedzot pakalpojumus, uz kuriem attiecas sabiedrisko pakalpojumu līgums, pēc jauno dzelzceļa pasažieru pārvadājumu pakalpojumu ienākšanas tirgū, ietver vismaz šādus elementus:

                           a)

                           to izmaksu un ieņēmumu izmaiņas, kuri rodas dzelzceļa pārvadājumu uzņēmumam, kas īsteno sabiedrisko pakalpojumu līgumu (tostarp attiecīgā gadījumā visi izmaksu ietaupījumi, kas rodas, piemēram, tāpēc, ka netiek aizstāts ritošais sastāvs, kurš sasniedzis ekspluatācijas darbmūža beigas, vai personāls, kura līgums beidzas);

                           b)

                           finansiālā ietekme, ko piedāvātie jaunie dzelzceļa pasažieru pārvadājumu pakalpojumi rada tīklā, uz kuru attiecas sabiedrisko pakalpojumu līgums (piemēram, tādu pasažieru piesaiste, kurus varētu interesēt savienojums ar reģionāliem pārvadājumiem, uz kuriem attiecas sabiedrisko pakalpojumu līgums);

                           c)

                           dzelzceļa pārvadājumu uzņēmuma, kas īsteno sabiedrisko pakalpojumu līgumu, iespējamā konkurējošā rīcība;

                           d)

                           ietekme uz attiecīgajiem dzelzceļa pārvadājumu uzņēmumu vai kompetento iestāžu ieguldījumiem, piemēram, ritošajā sastāvā;

                           e)

                           visu spēkā esošo ekskluzīvo tiesību vērtība.

               4.   Regulatīvā iestāde novērtē ietekmes nozīmīgumu, jo īpaši ņemot vērā spēkā esošās līgumiskās vienošanās starp kompetento iestādi un dzelzceļa pārvadājumu uzņēmumu, kas sniedz sabiedriskos pakalpojumus, tostarp attiecīgā gadījumā kompensācijas līmeni, kas noteikts saskaņā ar Regulas (EK) Nr. 1370/2007 pielikumu vai izriet no līguma slēgšanas tiesību piešķiršanas konkursa procedūrā, un visus riska dalīšanas mehānismus, ko izmanto, piemēram, satiksmes un ieņēmumu riska dalīšanai.

               5.   Regulatīvā iestāde novērtē arī:

                           a)

                           tīros ieguvumus, ko jaunie dzelzceļa pasažieru pārvadājumu pakalpojumi īstermiņā un vidējā termiņā dos klientiem;

                           b)

                           jauno dzelzceļa pasažieru pārvadājumu pakalpojumu ietekmi uz dzelzceļa pārvadājumu pakalpojumu darbības rādītājiem un kvalitāti;

                           c)

                           jauno dzelzceļa pasažieru pārvadājumu pakalpojumu ietekmi uz dzelzceļa pārvadājumu kustības grafika plānošanu.

               6.   Ja regulatīvā iestāde izskata vairākus piekļuves pieprasījumus, tā var pieņemt atšķirīgus lēmumus par saņemtajiem pieprasījumiem, pamatojoties uz analīzi par šo pieprasījumu attiecīgo ietekmi uz sabiedrisko pakalpojumu līguma ekonomisko līdzsvaru, ietekmi uz konkurenci, klientu tīrajiem ieguvumiem un ietekmi uz tīklu un par šo pieprasījumu kumulatīvo ietekmi uz sabiedrisko pakalpojumu līguma ekonomisko līdzsvaru.

               7.   Saskaņā ar šo pantu veiktā novērtēšana neskar regulatīvās iestādes pienākumu ziņot valsts iestādēm par jautājumiem saistībā ar valsts atbalstu saskaņā ar Direktīvas 2012/34/ES 56. panta 12. punkta otro daļu.

            11. pants
            Ekonomiskā līdzsvara pārbaudes rezultāti

               1.   Saskaņā ar 9. un 10. pantu veiktās ekonomiskā līdzsvara pārbaudes rezultātā regulatīvā iestāde pieņem lēmumu, kas noteikts Direktīvas 2012/34/ES 11. panta 2. punktā, un, pamatojoties uz šo lēmumu, tiek piešķirtas, grozītas, piešķirtas tikai ar nosacījumiem vai atteiktas tiesības piekļūt dzelzceļa infrastruktūrai.

               2.   Ja jaunie dzelzceļa pasažieru pārvadājumu pakalpojumi izjauktu sabiedrisko pakalpojumu līguma ekonomisko līdzsvaru, regulatīvā iestāde:

                           a)

                           attiecīgā gadījumā norāda konkrēto jauno dzelzceļa pasažieru pārvadājumu pakalpojumu iespējamās izmaiņas, piemēram, reisu biežuma, vilcienu ceļu, starppieturu vai kustības grafika izmaiņas, kas nodrošinātu, ka ir izpildīti Direktīvas 2012/34/ES 10. panta 2. punktā paredzētie piekļuves tiesību piešķiršanas nosacījumi; un/vai

                           b)

                           attiecīgā gadījumā ņemot vērā šīs regulas 10. panta 5. punkta a) apakšpunktā minētos klientu tīros ieguvumus, var sniegt kompetentajām iestādēm ieteikumus par citām izmaiņām, kas nav saistītas ar jaunajiem pasažieru pārvadājumu pakalpojumiem un kas nodrošinātu, ka ir izpildīti piekļuves tiesību piešķiršanas nosacījumi.

               3.   Ja piekļuves pieprasījums attiecas uz tādu jaunu pārvadājumu pakalpojumu sniegšanu, kas definēti Direktīvas 2012/34/ES 3. panta 36) punktā, pēc šajā regulā noteiktās procedūras un analīzes īstenošanas regulatīvā iestāde rīkojas saskaņā ar Direktīvas 2012/34/ES 11.a pantu.

               4.   Šīs regulas 5. panta 2. punkta otrajā daļā aprakstītajos apstākļos gadījumā, ja esošā sabiedrisko pakalpojumu līguma ekonomiskā līdzsvara pārbaude liecina, ka piekļuves tiesības var piešķirt, šādas piekļuves tiesības piešķir uz laiku, līdz būs zināmi saskaņā ar 5. panta 2. punkta pirmo daļu un 9. panta 7. punktu veicamās ekonomiskā līdzsvara pārbaudes rezultāti.

               5.   Regulatīvā iestāde sava lēmuma nekonfidenciālo versiju paziņo Direktīvas 2012/34/ES 11. panta 3. punktā norādītajām struktūrām un publicē savā tīmekļvietnē.

            12. pants
            Sadarbība starp regulatīvajām iestādēm, kuru kompetencē ir piedāvātie jaunie starptautisko pasažieru pārvadājumu pakalpojumi

               1.   Kad saņemts pretendenta paziņojums par tā nodomu uzsākt jaunu starptautisko pasažieru pārvadājumu pakalpojumu sniegšanu, regulatīvā iestāde informē citas regulatīvās iestādes, kuru kompetencē ir piedāvāto jauno pārvadājumu maršruts. Attiecīgās regulatīvās iestādes pārbauda saņemto informāciju un paziņo cita citai par visām neatbilstībām.

               2.   Kad saņemts Direktīvas 2012/34/ES 11. panta 2. punktā minēto struktūru pieprasījums veikt ekonomiskā līdzsvara pārbaudi, regulatīvā iestāde par to informē citas kompetentās regulatīvās iestādes.

               3.   Regulatīvās iestādes nosūta cita citai attiecīgo ekonomiskā līdzsvara pārbaužu rezultātus tā, lai citām regulatīvajām iestādēm dotu pienācīgu iespēju pirms minēto pārbaužu pabeigšanas paust viedokli par to rezultātiem. Tās sadarbojas, lai atrisinātu jautājumu saskaņā ar Direktīvas 2012/34/ES 57. pantu.

               4.   Apmainoties ar jebkādu informāciju saistībā ar pārbaudēm, regulatīvās iestādes ievēro tās komerciāli sensitīvās informācijas konfidencialitāti, kuru tās saņēmušas no pārbaudēs iesaistītajām personām. Tās drīkst izmantot informāciju tikai attiecīgā gadījuma vajadzībām.

            13. pants
            Maksa
            Dalībvalsts vai regulatīvā iestāde var nolemt, ka no struktūras, kas pieprasa ekonomiskā līdzsvara pārbaudi, tiek iekasēta maksa par šīs pārbaudes veikšanu.

            14. pants
            Metodika

               1.   Metodikai, ko regulatīvā iestāde izmanto pārbaudes veikšanai, jābūt skaidrai, pārredzamai un nediskriminējošai, un to publicē regulatīvās iestādes tīmekļvietnē.

               2.   Regulatīvās iestādes tīklā, kas izveidots ar Direktīvas 2012/34/ES 57. panta 1. punktu, apmainās ar attiecīgās metodikas piemērošanas pieredzi un paraugpraksi.

            15. pants
            Atcelšana
            Īstenošanas regulu (ES) Nr. 869/2014 atceļ no 2020. gada 12. decembra. To piemēro pēc 2019. gada 1. janvāra saņemtajiem pretendentu paziņojumiem tikai tādā gadījumā, ja tie iesniegti pietiekami savlaicīgi, lai jauno dzelzceļa pasažieru pārvadājumu pakalpojumu sniegšanu varētu uzsākt pirms 2020. gada 12. decembra.

            16. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 1. janvāra laikus pirms tā kustības grafika piemērošanas, kas stājas spēkā 2020. gada 12. decembrī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 20. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 343, 14.12.2012., 32. lpp.

            (2)  Eiropas Parlamenta un Padomes 2016. gada 14. decembra Direktīva (ES) 2016/2370, ar ko Eiropas Parlamenta un Padomes Direktīvu 2012/34/ES groza attiecībā uz iekšzemes dzelzceļa pasažieru pārvadājumu tirgus atvēršanu un dzelzceļa infrastruktūras pārvaldību (OV L 352, 23.12.2016., 1. lpp.).

            (3)  Eiropas Parlamenta un Padomes 2007. gada 23. oktobra Regula (EK) Nr. 1370/2007 par sabiedriskā pasažieru transporta pakalpojumiem, izmantojot dzelzceļu un autoceļus, un ar ko atceļ Padomes Regulu (EEK) Nr. 1191/69 un Padomes Regulu (EEK) Nr. 1107/70 (OV L 315, 3.12.2007., 1. lpp.).

            (4)  Komisijas 2014. gada 11. augusta Īstenošanas regula (ES) Nr. 869/2014 par jauniem dzelzceļa pasažieru pārvadājumu pakalpojumiem (OV L 239, 12.8.2014., 1. lpp.).


title: Komisijas Īstenošanas regula (ES) 2018/1796 (2018. gada 20. novembris), ar ko attiecībā uz apstiprinājuma periodu pagarināšanu darbīgajām vielām amidosulfuronam, bifenoksam, hlorpirifosam, hlorpirifosmetilam, klofentezīnam, dikambam, difenokonazolam, diflubenzuronam, diflufenikānam, dimoksistrobīnam, fenoksapropam-P, fenpropidīnam, lenacilam, mankocebam, mekopropam-P, metirāmam, nikosulfuronam, oksamilam, piklorāmam, piraklostrobīnam, piriproksifēnam un tritosulfuronam groza Īstenošanas regulu (ES) Nr. 540/2011 (Dokuments attiecas uz EEZ.)

text:
                  21.11.2018

                  LV

                  Eiropas Savienības Oficiālais Vēstnesis

                  L 294/15

         KOMISIJAS ĪSTENOŠANAS REGULA (ES) 2018/1796
         (2018. gada 20. novembris),
         ar ko attiecībā uz apstiprinājuma periodu pagarināšanu darbīgajām vielām amidosulfuronam, bifenoksam, hlorpirifosam, hlorpirifosmetilam, klofentezīnam, dikambam, difenokonazolam, diflubenzuronam, diflufenikānam, dimoksistrobīnam, fenoksapropam-P, fenpropidīnam, lenacilam, mankocebam, mekopropam-P, metirāmam, nikosulfuronam, oksamilam, piklorāmam, piraklostrobīnam, piriproksifēnam un tritosulfuronam groza Īstenošanas regulu (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 17. panta pirmo daļu,
         tā kā:

                     (1)

                     Komisijas Īstenošanas regulas (ES) Nr. 540/2011 (2) pielikuma A daļā noteiktas darbīgās vielas, kuras uzskata par apstiprinātām saskaņā ar Regulu (EK) Nr. 1107/2009.

                     (2)

                     Apstiprinājuma periodi darbīgajām vielām hlorpirifosam, hlorpirifosmetilam, dimoksistrobīnam, mankocebam, mekopropam-P, metiramam, oksamilam un piraklostrobīnam pēdējo reizi tika pagarināti ar Komisijas Īstenošanas regulu (ES) 2018/84 (3). Minēto vielu apstiprinājuma periodi beigsies 2019. gada 31. janvārī.

                     (3)

                     Darbīgās vielas tritosulfrona apstiprinājuma periods beigsies 2018. gada 30. novembrī.

                     (4)

                     Darbīgo vielu amidosulfurona, bifenoksa, klofentezīna, dikambas, difenokonazola, diflubenzurona, diflufenikāna, fenoksapropropa-P, fenpropidīna, lenacila, nikosulfrona, piklorāma un piriproksifēna apstiprinājuma termiņš beigsies 2018. gada 31. decembrī.

                     (5)

                     Saskaņā ar Komisijas Īstenošanas regulu (ES) Nr. 844/2012 (4) ir iesniegti pieteikumi, kuros lūgts minēto vielu apstiprinājumu atjaunot.

                     (6)

                     Ņemot vērā to, ka no pieteikumu iesniedzējiem neatkarīgu iemeslu dēļ šo darbīgo vielu novērtēšana ir aizkavējusies, to apstiprinājuma periodi, visdrīzāk, beigsies, pirms tiks pieņemts lēmums par to atjaunošanu. Tāpēc minētie apstiprinājuma periodi būtu jāpagarina.

                     (7)

                     Ņemot vērā Regulas (EK) Nr. 1107/2009 17. panta pirmās daļas mērķi, ja Komisija pieņem regulu, kurā noteikts, ka kādai šīs regulas pielikumā minētajai darbīgajai vielai apstiprinājums netiek atjaunots, jo nav izpildīti apstiprināšanas kritēriji, Komisija, izvēloties attiecīgo vēlāko datumu, apstiprinājuma termiņa beigas nosaka vai nu tajā pašā datumā, kāds bijis noteikts pirms šīs regulas pieņemšanas, vai datumā, kurā stājas spēkā regula, ar ko darbīgās vielas apstiprinājums netiek atjaunots. Attiecībā uz gadījumiem, kad Komisija pieņem regulu, ar kuru paredz atjaunot šīs regulas pielikumā minētas darbīgās vielas apstiprinājumu, tā atbilstoši apstākļiem centīsies noteikt agrāko iespējamo piemērošanas datumu.

                     (8)

                     Ņemot vērā to, ka darbīgās vielas tritosulfrona apstiprinājums beigsies 2018. gada 30. novembrī, šai regulai būtu jāstājas spēkā iespējami drīz.

                     (9)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (10)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 20. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (3)  Komisijas 2018. gada 19. janvāra Īstenošanas regula (ES) 2018/84, ar ko attiecībā uz apstiprinājuma periodu pagarināšanu darbīgajām vielām hlorpirifosam, hlorpirifosmetilam, klotianidīnam, vara savienojumiem, dimoksistrobīnam, mankocebam, mekopropam-P, metirāmam, oksamilam, petoksamīdam, propikonazolam, propinebam, propizamīdam, piraklostrobīnam un zoksamīdam groza Īstenošanas regulu (ES) Nr. 540/2011 (OV L 16, 20.1.2018., 8. lpp.).

            (4)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            PIELIKUMS
            Īstenošanas regulas (ES) Nr. 540/2011 pielikuma A daļu groza šādi:

                        1)

                        attiecībā uz 57. ierakstu par mekopropu-P datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        2)

                        attiecībā uz 81. ierakstu par piraklostrobīnu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        3)

                        attiecībā uz 111. ierakstu par hlorpirifosu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        4)

                        attiecībā uz 112. ierakstu par hlorpirifosmetilu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        5)

                        attiecībā uz 114. ierakstu par mankocebu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        6)

                        attiecībā uz 115. ierakstu par metirāmu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        7)

                        attiecībā uz 116. ierakstu par oksamilu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        8)

                        attiecībā uz 128. ierakstu par dimoksistrobīnu datumu sestajā slejā “Apstiprināšanas termiņa beigas” aizstāj ar “2020. gada 31. janvāris”;

                        9)

                        attiecībā uz 169. ierakstu par amidosulfuronu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        10)

                        attiecībā uz 170. ierakstu par nikosulfuronu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        11)

                        attiecībā uz 171. ierakstu par klofentezīnu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        12)

                        attiecībā uz 172. ierakstu par dikambu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        13)

                        attiecībā uz 173. ierakstu par difenokonazolu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        14)

                        attiecībā uz 174. ierakstu par diflubenzuronu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        15)

                        attiecībā uz 176. ierakstu par lenacilu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        16)

                        attiecībā uz 178. ierakstu par piklorāmu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        17)

                        attiecībā uz 179. ierakstu par piriproksifēnu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        18)

                        attiecībā uz 180. ierakstu par bifenoksu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        19)

                        attiecībā uz 181. ierakstu par diflufenikānu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        20)

                        attiecībā uz 182. ierakstu par fenoksapropu-P datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        21)

                        attiecībā uz 183. ierakstu par fenpropidīnu datumu sestajā slejā “Apstiprināšanas termiņa beigas” aizstāj ar “2019. gada 31. decembris”;

                        22)

                        attiecībā uz 186. ierakstu par tritosulfuronu datumu sestajā slejā “Apstiprināšanas termiņa beigas” aizstāj ar “2019. gada 30. novembris”.


title: Komisijas Īstenošanas regula (ES) 2018/1794 (2018. gada 20. novembris), ar ko groza Īstenošanas regulu (ES) 2015/220, ar kuru nosaka noteikumus par to, kā piemērojama Padomes Regula (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā

text:
                  21.11.2018

                  LV

                  Eiropas Savienības Oficiālais Vēstnesis

                  L 294/3

         KOMISIJAS ĪSTENOŠANAS REGULA (ES) 2018/1794
         (2018. gada 20. novembris),
         ar ko groza Īstenošanas regulu (ES) 2015/220, ar kuru nosaka noteikumus par to, kā piemērojama Padomes Regula (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2009. gada 30. novembra Regulu (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā (1), un jo īpaši tās 5.a panta 2. punktu un 19. panta 3. punktu,
         tā kā:

                     (1)

                     Komisijas Īstenošanas regulas (ES) 2015/220 (2) 12. pantā ir noteikts pienācīgi aizpildītu un iesniegtu saimniecības apgrozījuma pārskatu kopējais skaits katrā dalībvalstī, par kuriem ir tiesības saņemt standarta maksu. Regulas (EK) Nr. 1217/2009 19. panta 1. punkta a) apakšpunktā paredzēts samazināt standarta maksu līdz 80 %, ja pienācīgi sagatavoto un iesniegto saimniecības pārskatu kopskaits attiecībā uz FADN apgabalu vai dalībvalsti ir mazāks par 80 % no to saimniecību, kuras iesniedz grāmatvedības pārskatus, skaita, kas noteikts minētajam FADN apgabalam vai attiecīgajai dalībvalstij. Lai nodrošinātu šā noteikuma taisnīgu piemērošanu, nebūtu jāparedz iespēja kompensēt tos saimniecības pārskatus, kas nav piegādāti un ir mazāk nekā 80 % no to saimniecību skaita, kas iesniedz pārskatus un kas noteikti attiecībā uz šo FADN apgabalu, ko iesniegusi dalībvalsts.

                     (2)

                     Īstenošanas Regulas (ES) 2015/220 14. panta 4. punktā ir noteikts 2 mēnešu termiņš iesniegto saimniecības apgrozījuma pārskatu apstiprināšanai attiecībā uz to potenciālo atbilstību palielinātajai standarta maksai. Lai nodrošinātu lielāku skaidrību par minētā laikposma ilgumu, tas būtu jāizsaka darba dienās attiecīgajā dalībvalstī. Turklāt Komisijai vajadzētu būt iespējai izņēmuma un pienācīgi pamatotos gadījumos pagarināt minēto termiņu.

                     (3)

                     Tādēļ Īstenošanas regula (ES) 2015/220 būtu attiecīgi jāgroza.

                     (4)

                     Ņemot vērā grozījumu raksturu, ir lietderīgi tos piemērot no 2018. pārskata gada.

                     (5)

                     Šajā regulā paredzētie pasākumi ir saskaņā ar Lauku saimniecību grāmatvedības datu tīkla komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) 2015/220 groza šādi:

                        1)

                        regulas 12. pantam pievieno šādu daļu:
                        “Tomēr saimniecību gada pārskatus no FADN apgabala ar lielāku skaitu iesniegto saimniecības apgrozījuma pārskatu, nekā II pielikumā noteikts šim FADN apgabalam, neuzskata par atbilstīgiem standarta maksai FADN apgabalā, kurā dalībvalsts ir iesniegusi mazāk nekā 80 % no vajadzīgā to saimniecību skaita, kas iesniedz grāmatvedības pārskatus.”;

                        2)

                        regulas 14. panta 4. punktu aizstāj ar šādu:

                           “4.   Panta 3. punkta a) un b) apakšpunktā minētajam standarta maksas palielinājumam var pieskaitīt 2 EUR par 2018. pārskata gadu un 5 EUR par 2019. pārskata gadu, ja Komisija ir verificējusi grāmatvedības datus saskaņā ar šīs regulas 13. panta pirmās daļas b) punktu un tos uzskata par pienācīgi aizpildītiem saskaņā ar Regulas (EK) Nr. 1217/2009 8. panta 2. punktu brīdī, kad tie tiek iesniegti Komisijai, vai 40 darbdienu laikā no datuma, kurā Komisija informējusi iesniedzēju dalībvalsti, ka iesniegtie grāmatvedības dati nav pienācīgi aizpildīti.
                           Ārkārtējos un pienācīgi pamatotos gadījumos Komisija var nolemt pagarināt šo 40 darbdienu periodu.
                           Komisija un attiecīgās dalībvalsts sadarbības aģentūra rakstiski apstiprina 40 darbdienu perioda beigu datumu vai jebkādu tā pagarinājumu.”

            2. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2018. pārskata gada.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 20. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 328, 15.12.2009., 27. lpp.

            (2)  Komisijas 2015. gada 3. februāra Īstenošanas regula (ES) 2015/220, ar kuru nosaka noteikumus par to, kā piemērojama Padomes Regula (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā (OV L 46, 19.2.2015., 1. lpp.).